als_Latn dik_Latn sag_Latn
Ish Ministri socialist i Mbrojtjes Sabit Brokaj deklaron se Kryeministri Edi Rama nuk duhet të realizojë vizitën në Beograd. “Personalisht nuk mendoj se Kryeministri shqiptar nuk duhet të shkojë në Beograd. Por, unë gjykoj se momenti nuk është i përshtatshëm për këtë vizitë dhe se ajo duhet shtyrë. Sepse e rëndësishme për një vizitë është se kur bëhet dhe pse bëhet. Bëhet kur ka një klimë të pritshme dhe ka një objektiv të realizueshëm pjesërisht. Klima, pas incidentit me kombëtaren e futbollit është absolutisht e papranueshme. Ka shumë vizita në botë që janë anuluar për gjëra shumë më të vogla. Në këtë rast, na është bërë një fyerje kombëtare për kombin dhe shtetin shqiptar. Nuk është klimë që të bisedosh. Është njëlloj sikur ai të të ketë përplasur ca dacka në surrat dhe ti i thua ‘më fal që të godita; edhe pse të ka goditur ai tjetri”, thotë Brokaj për Panoramën.
Më tej, ai shton se kur është përcaktuar axhenda e takimit kushtet ishin krejt të tjera, sot situate ka ndryshuar. “Sot nuk kemi as kushtin njerëzor dhe as politik. Çfarë produkti do të sjellë ky takim? Kjo është pyetja që bëhet në raste të tilla. Vuçiç ta ka thënë para një jave se kush je ti, si shtet e si komb. E gjykoj që koha nuk është, klima nuk është dhe është më me dinjitet që ta shtysh vizitën, duke pritur disa gjeste zhvillimi në këto marrëdhënie. Ajo që mua më duket deri qesharake është ajo që thuhet se me këtë vizitë do të bëjmë një gjest evropian!!! Ti europianin duhet ta bësh brenda Shqipërisë. Bëjë Shqipërinë evropiane dhe pastaj do të të konsiderojë edhe bota si një vend serioz dhe pasha jonë do të jetë më e madhe. Më mirë se Nano nuk mund të tregojë europianin askush tjetër, i cili kur takoi Millosheviçin u vesh dhe me papijon për të treguar se ishte europian, ndërsa Millosheviçi vazhdoi shovinizmin dhe gjenocidin e vet me Kosovën”, insistoi Brokaj.
als_Latn als_Latn